संदेश न्यूज। कोटा. निजी बिजली कंपनी केईडीएल की ओर से उपभोक्ताओं को एवरेज बिल भेजे जा रहे हैं। इसका विरोध व्यापारियों, आमजन की तरफ से किया जा रहा है। वहीं पूर्व विधायक प्रहलाद गुंजल ने भी मामले में कहा है कि केईडीएल पेनल्टी और एवरेज बिल के नाम पर जनता के साथ अत्याचार कर रही है। 150 यूनिट से ज्यादा का उपभोग वाले उपभोक्ताओं को शुल्क जमा करवाने में एक दिन की देरी पर भी पेनल्टी देनी होगी। उन्होंने कहा कि कोरोना के चलते लॉकडाउन है। देशभर में दुकानें बंद थी। दुकानों में एक यूनिट का भी उपयोग नही हुआ और एवरेज के नाम पर बिल भेजे जा रहे है। मीटर रिंडिग लेकर बिल भेजा जाए तो पता लग जाएगा कि बिजली का कितना उपभोग हुआ। आम जनता और व्यापारी पहले ही लॉकडाउन के चलते परेशान है। लोगों के पास काम धंधा नही है। वहां केईडीएल एवरेज बिल के नाम पर लूट करने की कोशिश कर रही है। उन्होंने कहा कि प्रदेश के सीएम और उर्जा मंत्री को इस मामले में हस्तक्षेप करना चाहिए। पेनल्टी न ली जाए और मीटर रिडिंग से बिल बनाए जाए। उन्होंने कहा कि सरकार को आमजन और व्यापारियों के हितों के बारे में सोचकर हस्तक्षेप करना चाहिए। अगर लोगों को ऐसे ही परेशान किया जाता रहा तो एक जनअांदोलन होगा जिसकी जिम्मेदारी सरकार की होगी।